นายกรัฐมนตรี กำชับหัวหน้าส่วนราชการทุกกระทรวง ขอให้ปฏิบัติบนความถูกต้องสุจริตโปร่งใส ขับเคลื่อนนโยบายของรัฐบาลไปสู่การปฏิบัติอย่างเป็นรูปธรรม
นายอนุชา บูรพชัยศรี  โฆษกประจำสำนักนายกรัฐมนตรี เปิดเผยว่า เมื่อสัปดาห์ที่ผ่านมา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีการประชุมหัวหน้าส่วนราชการต่างๆ พร้อมได้ย้ำให้ขับเคลื่อนนโยบายของรัฐบาลไปสู่ผลเป็นรูปธรรม สร้างประโยชน์ให้ประชาชน รวมถึงการประชุมติดตามความคืบหน้าของคณะกรรมการบูรณาการนโยบายพัฒนาภาคและคณะกรรมการบริหารงานจังหวัด หรือกลุ่มจังหวัด ที่เน้นการทำงานแบบบูรณาการ เชื่อมโยงความต้องการของประชาชนในพื้นที่ เพื่อขับเคลื่อนประเทศให้เข้มแข็งในระดับพื้นที่ทั้ง 6 ภาคแบ่งเป็น 18 กลุ่มจังหวัดครอบคลุม 76 จังหวัดทั่วประเทศ ปัจจุบันมีโครงการที่ต้องดำเนินงานแล้วกว่า 1,700 โครงการ วงเงินงบประมาณกว่า 40,000 ล้านบาท การประชุมติดตามมาตรการช่วยเหลือผู้ประกอบการ SMEs รวมทั้งการจัดทำฐานข้อมูล เพื่อประโยชน์ของผู้ประกอบของไทยและการดูแลช่วยเหลือประชาชนกลุ่มเปราะบาง ของทีมประเทศไทยได้บูรณาการร่วมกับ 12 กระทรวง 1 หน่วยงาน เพื่อพัฒนาคุณภาพชีวิตของกลุ่มเปราะบางรายครัวเรือน ให้ครอบคลุมแบบองค์รวมเป็นการลดความเหลื่อมล้ำ รวมถึงการพัฒนาคนทุกช่วงวัยโฆษกประจำสำนักนายกรัฐมนตรี กล่าวว่า ในสัปดาห์หน้า รัฐบาลจะมีการประชุมขับเคลื่อนนโยบายที่สำคัญ โดยในวันที่ 8 มีนาคมนี้นายกรัฐมนตรีจะเป็นประธานการประชุมคณะกรรมการขับเคลื่อน 5G แห่งชาติ เพื่อขับเคลื่อนการเปิดให้บริการ 5G ในประเทศไทยอย่างเต็มรูปแบบนำร่องในพื้นที่เขตพัฒนาพิเศษภาคตะวันออก หรืออีอีซี ขยายการใช้ประโยชน์จากเทคโนโลยี 5G ครอบคลุมทั้งด้านคมนาคม การศึกษา การเกษตร อุตสาหกรรมและสุขภาพ เพื่อให้ไทยก้าวสู่เศรษฐกิจสังคมดิจิทัลเต็มรูปแบบ เช่นที่ สถานีอัจฉริยะ (Smart Station) ณ สถานีกลางบางซื่อ ต้นแบบสถานีอัจฉริยะด้วยเทคโนโลยี 5G แห่งแรกของประเทศไทยและแห่งแรกของเอเชียตะวันออกเฉียงใต้ จะมีบริการ Smart Information ช่วยเหลือผู้เดินทาง